Kommissionens forordning (EF) nr. 827/2000

af 25. april 2000

om ændring af forordning (EF) nr. 2461/1999 om gennemførelsesbestemmelser til Rådets forordning (EF) nr. 1251/1999 for så vidt angår anvendelsen af udtagne landbrugsarealer med henblik på produktion af råvarer til fremstilling i EF af produkter, som ikke primært er bestemt til konsum eller foderbrug

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), ændret ved forordning (EF) nr. 2704/1999(2), særlig artikel 9, og

ud fra følgende betragtninger:

(1) I henhold til artikel 6, stk. 3, første afsnit, i forordning (EF) nr. 1251/1999 kan det udtagne areal anvendes til at tilvejebringe materialer til fremstilling i Fællesskabet af produkter, som ikke primært er bestemt til konsum eller foderbrug, under forudsætning af at der anvendes effektive kontrolordninger.

(2) I overensstemmelse med punkt 7 i aftalememorandummet inden for rammerne af GATT mellem Det Europæiske Økonomiske Fællesskab og Amerikas Forenede Stater om visse olieafgrøder, som er godkendt ved Rådets afgørelse 93/355/EØF(3), er det fastsat i artikel 6, stk. 3, tredje afsnit, i forordning (EF) nr. 1251/1999, at hvis den mængde biprodukter til konsum eller foderbrug, der sandsynligvis fremkommer ved dyrkning af oliefrø på udtagne arealer efter første afsnit, på grundlag af de forventede mængder, der er omfattet af kontrakter, der er indgået med producenterne, vil overstige en million tons om året udtrykt i sojamelækvivalenter, nedsættes den forventede mængde, der kan anvendes efter hver kontrakt til konsum eller foderbrug, for at begrænse denne mængde til en million tons.

(3) Med henblik på at gennemføre princippet i artikel 6, stk. 3, tredje afsnit, i forordning (EF) nr. 1251/1999 bør overvågningssystemet til at vurdere mængderne af biprodukter, som blev indført ved Kommissionens forordning (EF) nr. 2461/1999(4), nu suppleres.

(4) Det er også nødvendigt at præcisere, hvilken beregningsmetode Kommissionen skal anvende i forbindelse med overvågningssystemet, samt at indføre en procedure for fastsættelse af nedsættelseskoefficienten for de mængder biprodukter bestemt til konsum eller foderbrug, der skal anvendes for den enkelte kontrakt, hvis loftet på 1 mio. tons overskrides. I den forbindelse er indholdet af rene proteiner det afgørende kriterium for udarbejdelsen af beregningsmetoden.

(5) For at sikre, at den maksimale mængde biprodukter, der kan være bestemt til konsum eller foderbrug, ikke overskrides, bør der ved frigivelsen af den sikkerhed, der er stillet af opkøber eller første forarbejdningsvirksomhed, fremlægges bevis for afsætningen af de mængder biprodukter, der er bestemt til nonfoodmarkedet.

(6) For at muliggøre en effektiv kontrol af forpligtelsen til ikke at overskride loftet på 1 mio. tons skal der fastsættes en frist for afsætning af de mængder biprodukter, der er bestemt til nonfoodmarkedet.

(7) De nye bestemmelser om støtte til udvikling af landdistrikterne, som blev vedtaget i 1999, forbyder dog ikke eksplicit støtte til miljøvenligt landbrug for arealer omfattet af EF-ordningen for jordudtagning til nonfoodformål. Af hensyn til sammenhængen bør der vedtages bestemmelser om forbud mod kumulering af støtte under flere EF-støtteordninger samtidig.

(8) Eftersom det ovennævnte aftalememorandum blev offentliggjort i De Europæiske Fællesskabers Tidende i 1993, formodes de involverede parter at have haft kendskab til betingelserne deri siden denne dato. Da der er risiko for, at loftet på 1 mio. tons overskrides for produktionsåret 2000/2001, skal der være mulighed for, at foranstaltningerne i denne forordning kan anvendes for alle kontrakter, som er indgået for produktionsåret 2000/2001.

(9) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EF) nr. 2461/1999 foretages følgende ændringer:

1. Artikel 4, stk. 4, affattes således:

"4. Hvis kontrakten vedrører rybsfrø, rapsfrø, solsikkefrø eller sojabønner henhørende under KN-kodeex 1205 00 90, 1206 00 91, 1206 00 99 eller 1201 00 90, sørger ansøgeren for, at den foruden de oplysninger, der kræves ifølge stk. 2, indeholder oplysninger om den forventede samlede mængde biprodukter og den forventede mængde biprodukter, der er bestemt til andre formål end konsum eller foderbrug, angivet pr. art i begge tilfælde.

De nævnte mængder beregnes ved hjælp af følgende koefficienter:

a) 100 kg rybsfrø og/eller rapsfrø henhørende under KN-kode 1205 00 90 svarer til 56 kg biprodukter

b) 100 kg solsikkefrø henhørende under KN-kode 1206 00 91 eller KN-kode 1206 00 99 svarer til 56 kg biprodukter

c) 100 kg sojabønner henhørende under KN-kode 1201 00 90 svarer til 78 kg biprodukter."

2. Artikel 14 affattes således:

"1. Uden at det berører artikel 13 skal de i stk. 1 i nævnte artikel omhandlede myndigheder hurtigst muligt og senest den 30. juni i det år, hvor råvaren høstes, underrette Kommissionen om den forventede samlede mængde biprodukter bestemt til konsum eller foderbrug, angivet pr. art, som er omfattet af de i artikel 4 omhandlede kontrakter (og korrigeret for de i artikel 9 nævnte repræsentative udbytter), hvis disse kontrakter vedrører rybsfrø, rapsfrø, solsikkefrø eller sojabønner henhørende under KN-kodeex 1205 00 90, 1206 00 91, 1206 00 99, eller 1201 00 90.

2. På grundlag af de oplysninger, der er meddelt efter stk. 1, beregner Kommissionen den forventede samlede mængde biprodukter bestemt til konsum eller foderbrug, udtrykt i sojamelækvivalenter, ved hjælp af følgende koefficienter:

- sojakager: 48 %

- oliekager - raps: 32 %

- oliekager - solsikke: 28 %.

Hvis Kommissionen på grundlag af beregningen som omhandlet i første afsnit konstaterer en overskridelse af loftet på 1 mio. tons biprodukter bestemt til konsum eller foderbrug, fastsætter den hurtigst muligt og senest den 31. juli i det år, hvor råvaren høstes, den procentvise nedsættelse, som skal anvendes for hver enkelt kontrakt, med henblik på at beregne den maksimale mængde biprodukter, som kan være bestemt til konsum eller foderbrug."

3. Artikel 15, stk. 4, affattes således:

"4. Sikkerheden frigives pro rata for hver råvare, forudsat at det over for opkøbers eller første forarbejdningsvirksomheds myndighed er godtgjort:

a) at den pågældende mængde råvarer er blevet forarbejdet i overensstemmelse med betingelserne i artikel 4, stk. 2, litra f), i givet fald under hensyntagen til eventuelle ændringer i henhold til artikel 8, og

b) hvis kontrakten vedrører rybsfrø, rapsfrø, solsikkefrø eller sojabønner henhørende under KN-kodeex 1205 00 90, 1206 00 91, 1206 00 99 eller 1201 00 90, og hvis proceduren i artikel 14, stk. 2, anvendes, og der er fundet afsætningsmuligheder på nonfoodmarkedet for de mængder biprodukter, der overstiger den maksimale mængde, som kan være bestemt til konsum eller foderbrug."

4. Artikel 16, stk. 2, affattes således:

"2. Følgende forpligtelser udgør primære krav, jf. artikel 20 i forordning (EØF) nr. 2220/85:

a) forpligtelsen til hovedsageligt at forarbejde råvaremængderne til et af de i kontrakten nævnte slutprodukter

b) forpligtelsen til at finde afsætningsmuligheder på nonfoodmarkedet for den mængde biprodukter, der overstiger den maksimale mængde, som kan være bestemt til konsum eller foderbrug, hvis proceduren i artikel 14, stk. 2, anvendes.

Forarbejdning til et eller flere af de slutprodukter, der er anført i bilag III, skal være sket senest den 31. juli i det andet år efter det år, hvor råvaren blev høstet af ansøgeren. Denne frist skal ligeledes overholdes ved afsætning på nonfoodmarkedet af den mængde biprodukter, der overstiger den maksimale mængde, som kan være bestemt til konsum eller foderbrug, hvis proceduren i artikel 14, stk. 2, anvendes."

5. Artikel 25, litra a) og b), affattes således:

"a) foranstaltninger, der finansieres af Den Europæiske Udviklings- og Garantifond for Landbruget, Garantisektionen, i henhold til artikel 1, stk. 2, litra a) og b), i forordning (EF) nr. 1258/1999

b) EF-støtte, der ydes efter kapitel VIII i forordning (EF) nr. 1257/1999, med undtagelse af den støtte, der ydes til dækning af udgifterne til tilplantning med hurtigtvoksende arter, jf. artikel 31, stk. 3, andet afsnit, i nævnte forordning."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning anvendes for alle kontrakter, som er indgået for produktionsåret 2000/2001 og for de efterfølgende produktionsår, uanset datoen for indgåelsen af kontrakterne.

Som undtagelse fra foregående afsnit gælder ændringerne i artikel 4, stk. 4, og artikel 14, stk. 1, i forordning (EF) nr. 2461/1999, jf. nærværende forordning, for kontrakter, der er indgået for produktionsåret 2001/2002 og for de efterfølgende produktionsår.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. april 2000.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 1.

(2) EFT L 327 af 21.12.1999, s. 12.

(3) EFT L 147 af 18.6.1993, s. 25.

(4) EFT L 299 af 20.11.1999, s. 16.